ᱜᱳᱢᱚᱥᱛᱟ ᱯᱨᱚᱥᱟᱫᱽ ᱥᱚᱨᱮᱱ

ᱜᱳᱢᱚᱥᱛᱟ ᱯᱨᱚᱥᱟᱫᱽ ᱥᱚᱨᱮᱱ (ᱡᱟᱱᱟᱢ : ᱒ ᱡᱩᱱ ᱑᱙᱔᱓ – ᱘ ᱟᱯᱨᱤᱞ ᱒᱐᱒᱓) ᱫᱚ ᱢᱤᱫ ᱥᱟᱱᱛᱟᱲᱤ ᱢᱟᱪᱮᱛ ᱟᱨ ᱚᱱᱚᱞᱤᱭᱟᱹ ᱠᱟᱱᱟᱭ ᱾ ᱩᱱᱤᱭᱟᱜ ᱧᱩᱛᱩᱢᱟᱱ ᱚᱱᱚᱞ ᱠᱚᱫᱚ ᱦᱩᱭᱩᱜ ᱠᱟᱱᱟ ᱟᱠᱷᱲᱟ ᱴᱷᱟᱶ (᱑᱙᱖᱕), ᱠᱟᱹᱦᱤᱥ ᱟᱲᱟᱝ, ᱱᱚᱝᱠᱟᱱ ᱜᱮᱭᱟᱵᱚᱱ ᱦᱚᱲ, ᱱᱚᱝᱠᱟᱱ ᱜᱮᱛᱟᱵᱚᱱ ᱥᱚᱢᱟᱡᱽ ᱮᱢᱟᱱ ᱾

ᱮᱛᱚᱦᱚᱵ ᱡᱤᱭᱚᱱ ᱟᱨ ᱥᱮᱪᱮᱫ
ᱜᱳᱢᱚᱥᱛᱟ ᱯᱨᱚᱥᱟᱫᱽ ᱥᱚᱨᱮᱱ ᱫᱚ ᱑᱙᱔᱓ ᱥᱮᱨᱢᱟ ᱨᱮ ᱯᱩᱨᱩᱞᱤᱭᱟᱹ ᱦᱚᱱᱚᱛ ᱨᱮᱭᱟᱜ ᱩᱫᱟᱞᱵᱳᱱᱤ ᱟᱹᱛᱩ ᱨᱮᱭ ᱡᱟᱱᱟᱢ ᱞᱮᱱᱟ ᱾ ᱟᱡ ᱵᱟᱵᱟ ᱫᱚ ᱜᱳᱵᱤᱱᱫᱚ ᱥᱚᱨᱮᱱ ᱟᱨ ᱟᱭᱚ ᱫᱚ ᱢᱳᱱᱩᱵᱟᱞᱟ ᱥᱚᱨᱮᱱ ᱾ ᱜᱳᱢᱚᱥᱛᱟ ᱯᱨᱚᱥᱟᱫᱽ ᱫᱚ ᱩᱱᱠᱤᱱ ᱨᱮᱱ ᱫᱚᱥᱟᱨ ᱜᱤᱫᱽᱨᱟᱹ ᱠᱟᱱᱟᱭ ᱾ ᱩᱱᱤ ᱨᱮᱱ ᱵᱟᱨᱭᱟ ᱵᱚᱠᱚᱧ ᱠᱩᱲᱤ ᱟᱨ ᱯᱮᱭᱟ ᱵᱚᱠᱚᱧ ᱠᱚᱲᱟ ᱢᱮᱱᱟᱜ ᱠᱚᱣᱟ ᱾ ᱯᱩᱱ-ᱢᱚᱬᱮ ᱪᱟᱱᱟᱪ ᱨᱮ ᱯᱟᱲᱦᱟᱣ ᱚᱠᱛᱚ ᱥᱚᱨᱮᱱᱟᱜ ᱵᱟᱯᱞᱟ ᱦᱩᱭ ᱞᱮᱱ ᱛᱟᱭᱟ ᱾

ᱩᱱᱤ ᱟᱡᱟᱜ ᱮᱛᱚᱦᱚᱵ ᱥᱮᱪᱮᱫ ᱫᱚ ᱠᱮᱥᱲᱟ ᱯᱨᱟᱭᱢᱟᱨᱤ ᱥᱠᱩᱞ ᱠᱷᱚᱱ ᱮ ᱮᱛᱚᱦᱚᱵ ᱞᱮᱫᱟ ᱾ ᱨᱮᱸᱜᱮᱡ ᱠᱷᱟᱹᱛᱤᱨ ᱧᱤᱫᱟᱹ ᱫᱤᱶᱦᱟᱹ ᱵᱟᱝ ᱛᱟᱦᱮᱸ ᱠᱟᱱ ᱛᱮ ᱜᱟᱛᱮ ᱠᱚᱣᱟᱜ ᱯᱟᱲᱦᱟᱣ ᱥᱟᱰᱮ ᱟᱸᱡᱚᱢ ᱛᱮᱭ ᱯᱟᱲᱦᱟᱜ ᱠᱟᱱ ᱛᱟᱦᱮᱸᱱᱟ ᱾ ᱯᱨᱟᱭᱢᱟᱨᱤ ᱥᱠᱩᱞ ᱨᱮ ᱯᱟᱲᱦᱟᱣ ᱢᱩᱪᱟᱹᱫ ᱛᱟᱭᱚᱢ ᱰᱨ. ᱚᱢᱚᱨᱱᱟᱛᱷ ᱡᱷᱟ ᱩᱥᱩᱞ ᱵᱤᱨᱫᱟᱹᱜᱟᱲ ᱠᱷᱚᱱ ᱦᱤᱱᱫᱤ ᱢᱤᱰᱤᱭᱟᱢ ᱛᱮ ᱩᱱᱤ ᱟᱡᱟᱜ ᱢᱮᱴᱨᱤᱠ ᱮ ᱯᱟᱥ ᱞᱮᱫᱟ ᱾ ᱵᱚᱨᱫᱷᱚᱢᱟᱱ ᱨᱮᱭᱟᱜ ᱞᱟᱣᱫᱚᱦᱚ ᱡᱩᱱᱤᱭᱟᱨ ᱵᱮᱥᱤᱠ ᱴᱨᱮᱱᱤᱝ ᱤᱱᱥᱴᱤᱴᱤᱭᱩᱰ ᱠᱷᱚᱱ ᱩᱱᱤ ᱡᱩᱱᱤᱭᱟᱨ ᱵᱮᱥᱤᱠ ᱢᱟᱪᱮᱛ ᱛᱟᱹᱞᱤᱢ ᱮ ᱦᱟᱛᱟᱣ ᱞᱮᱫᱟ ᱾

ᱠᱟᱹᱢᱤ
ᱩᱱᱤ ᱟᱡᱟᱜ ᱠᱟᱹᱢᱤ ᱡᱤᱭᱚᱱ ᱑᱙᱖᱑ ᱨᱮ ᱯᱩᱨᱩᱞᱤᱭᱟᱹ ᱨᱮᱭᱟᱜ ᱢᱚᱫᱷᱩᱯᱩᱨ ᱯᱨᱟᱭᱢᱟᱨᱤ ᱥᱠᱩᱞ ᱨᱮ ᱢᱤᱫ ᱢᱟᱪᱮᱛ ᱞᱮᱠᱟᱛᱮᱭ ᱮᱛᱚᱦᱚᱵ ᱞᱮᱫᱟ ᱟᱨ ᱑᱙᱘᱐ ᱫᱷᱟᱹᱵᱤᱡ ᱚᱸᱰᱮ ᱢᱟᱪᱮᱛ ᱞᱮᱠᱟ ᱛᱮᱜᱮᱭ ᱛᱟᱦᱮᱸ ᱠᱟᱱᱟ ᱾ ᱟᱨ ᱛᱟᱭᱚᱢ ᱛᱮ ᱥᱤᱨᱤᱥᱜᱳᱰᱟ ᱡᱩᱱᱤᱭᱟᱨ ᱵᱮᱥᱤᱠ ᱨᱮ ᱯᱟᱲᱦᱟᱣ ᱮ ᱪᱟᱞᱟᱣ ᱮᱱᱟ ᱾ ᱚᱸᱰᱮ ᱠᱷᱚᱱ ᱩᱱᱤ ᱒᱐᱐᱓ ᱥᱮᱨᱢᱟ ᱢᱩᱬᱩᱛ ᱢᱟᱪᱮᱛ ᱞᱮᱠᱟᱛᱮ ᱟᱡᱟᱜ ᱢᱟᱪᱮᱛ ᱠᱟᱹᱢᱤ ᱠᱷᱚᱱ ᱮ ᱛᱷᱩᱠᱩᱢ ᱦᱟᱛᱟᱣ ᱞᱮᱫᱟ ᱾

ᱥᱟᱥᱟᱯᱨᱟᱣᱤᱡ
ᱜᱳᱢᱚᱥᱛᱟ ᱯᱨᱚᱥᱟᱫᱽ ᱥᱚᱨᱮᱱ ᱫᱚ ᱑᱙᱘᱑ ᱥᱮᱨᱢᱟ ᱠᱷᱚᱱ ᱯᱩᱸᱰᱜᱳᱰᱟ ᱪᱟᱸᱫᱚᱠᱤᱭᱟᱹ ᱯᱟᱛᱷᱟᱢ ᱨᱮᱱ ᱥᱟᱥᱟᱯᱨᱟᱣᱤᱡ ᱞᱮᱠᱟᱛᱮ ᱢᱮᱱᱟᱭᱟ ᱾

ᱥᱟᱶᱛᱟ ᱠᱟᱹᱢᱤᱭᱟᱹ
ᱩᱱᱤ ᱫᱚ ᱢᱤᱫ ᱢᱟᱨᱟᱝ ᱚᱱᱚᱞᱤᱭᱟᱹ ᱥᱟᱶᱛᱮ ᱧᱩᱛᱩᱢᱟᱱ ᱥᱟᱶᱛᱟ ᱥᱩᱥᱟᱹᱨᱤᱭᱟᱹ ᱦᱚᱸ ᱠᱟᱱᱟᱭ ᱾ ᱩᱱᱤ ᱫᱚ ᱟᱹᱰᱤ ᱵᱷᱟᱜᱮ ᱞᱮᱠᱟᱜᱮ ᱥᱟᱱᱛᱟᱲ ᱥᱟᱶᱛᱟ ᱨᱮ ᱰᱟᱹᱱ ᱟᱨ ᱟᱸᱫᱷᱟ ᱯᱟᱹᱛᱭᱟᱹᱣ ᱨᱮᱭᱟᱜ ᱮ ᱵᱤᱨᱩᱫᱽ ᱟᱠᱟᱫᱟ ᱾ ᱩᱱᱤ ᱧᱩᱛᱩᱢᱟᱱ ᱥᱟᱶᱛᱟ ᱥᱩᱥᱟᱹᱨᱤᱭᱟᱹ ᱟᱨ ᱚᱱᱚᱞᱤᱭᱟᱹ ᱥᱟᱨᱚᱫᱟ ᱯᱨᱚᱥᱟᱫᱽ ᱠᱤᱥᱠᱩ ᱥᱟᱶᱛᱮ ᱫᱤᱥᱚᱢ ᱦᱚᱲ ᱠᱚ ᱪᱮᱸᱜᱷᱟᱣ ᱞᱟᱹᱜᱤᱫ ᱱᱚᱣᱟ ᱟᱸᱫᱷᱟ ᱯᱟᱹᱛᱭᱟᱹᱣ ᱵᱤᱨᱩᱫᱽ ᱨᱮ ᱟᱭᱢᱟ ᱡᱟᱭᱜᱟ ᱨᱮ ᱫᱩᱯᱩᱲᱩᱵ ᱠᱟᱹᱢᱤᱦᱚᱨᱟ ᱠᱚᱸᱭ ᱥᱟᱯᱲᱟᱣ ᱟᱠᱟᱫᱟ ᱾ ᱩᱱᱤᱭ ᱵᱩᱡᱷᱟᱹᱣ ᱧᱟᱢ‌ ᱞᱮᱫᱟ ᱡᱮ ᱥᱟᱱᱛᱟᱲ ᱠᱚ ᱚᱞᱚᱜᱼᱯᱟᱲᱦᱟᱣ ᱵᱟᱝ ᱠᱚ ᱵᱟᱲᱟᱭ ᱛᱮ ᱱᱚᱣᱟ ᱟᱸᱫᱷᱟ ᱯᱟᱹᱛᱭᱟᱹᱣ ᱨᱮᱠᱚ ᱡᱷᱟᱹᱞᱤ ᱟᱠᱟᱱᱟ ᱾ ᱥᱮᱪᱮᱫ ᱜᱮ ᱱᱚᱣᱟ ᱠᱷᱚᱱ ᱵᱟᱨᱦᱮ ᱚᱰᱚᱜ ᱨᱮᱭᱟᱜ ᱢᱩᱬ ᱩᱯᱟᱹᱭ ᱫᱚ ᱠᱟᱱᱟ ᱾  

᱑᱙᱗᱑ ᱥᱮᱨᱢᱟ ᱨᱮ ᱩᱱᱤ ᱫᱚ ᱟᱹᱫᱤᱵᱟᱹᱥᱤ ᱥᱟᱶᱛᱟ ᱥᱮᱞᱮᱫ ᱞᱟᱠᱪᱟᱨ ᱥᱮᱢᱞᱮᱫ ᱨᱮᱭ ᱥᱮᱞᱮᱫ ᱞᱮᱱᱟ ᱾ ᱩᱱᱤ ᱫᱚ ᱒᱐᱐᱙ ᱫᱷᱟᱹᱵᱤᱡ ᱯᱩᱨᱩᱞᱤᱭᱟᱹ ᱦᱚᱱᱚᱛ ᱨᱮᱭᱟᱜ ᱟᱥᱮᱠᱟ ᱨᱮᱱ ᱯᱟᱨᱥᱮᱛ ᱮ ᱛᱟᱦᱮᱸ ᱠᱟᱱᱟ ᱾ ᱩᱱᱤ ᱫᱚ ᱯᱩᱨᱩᱞᱤᱭᱟᱹ ᱡᱤᱞᱞᱟᱹ ᱥᱩᱥᱟᱹᱨ ᱜᱟᱶᱛᱟ ᱟᱨ ᱢᱟᱱᱵᱟᱡᱟᱨ ᱵᱚᱨᱫᱷᱚᱢᱟᱱ ᱛᱷᱟᱱᱟ ᱟᱹᱫᱤᱵᱟᱹᱥᱤ ᱥᱩᱫᱷᱟᱹᱨ ᱥᱚᱢᱤᱛᱤ ᱨᱮᱱ ᱥᱩᱛᱨᱮᱛ ᱮ ᱛᱟᱦᱮᱸ ᱠᱟᱱᱟ ᱾ ᱜᱳᱢᱚᱥᱛᱟ ᱯᱨᱚᱥᱟᱫᱽ ᱫᱚ ᱯᱩᱨᱩᱞᱤᱭᱟᱹ ᱥᱟᱱᱛᱟᱲᱤ ᱥᱟᱶᱦᱮᱫ ᱢᱟᱰᱮᱨ ᱥᱟᱶ ᱦᱚᱸ ᱡᱚᱯᱲᱟᱣ ᱮ ᱛᱟᱦᱮᱸ ᱠᱟᱱᱟ ᱾

ᱥᱟᱶᱦᱮᱫ
ᱜᱳᱢᱚᱥᱛᱟ ᱯᱨᱚᱥᱟᱫᱽ ᱥᱚᱨᱮᱱ ᱫᱚ ᱯᱮᱼᱯᱩᱱ ᱪᱟᱱᱟᱪ ᱨᱮ ᱜᱤᱫᱽᱨᱟᱹ ᱚᱠᱛᱚ ᱯᱟᱲᱦᱟᱣ ᱡᱚᱠᱷᱮᱡ ᱠᱷᱚᱱ ᱮ ᱚᱞ ᱫᱚᱭ ᱮᱛᱚᱦᱚᱵ ᱞᱮᱫᱟ ᱾ ᱩᱱᱤᱭ ᱧᱮᱞ ᱞᱮᱫᱟ ᱫᱤᱠᱩ ᱯᱩᱥᱤ ᱠᱚ ᱴᱷᱮᱱ ᱪᱮᱫ ᱞᱮᱠᱟ ᱥᱟᱱᱛᱟᱲ ᱠᱚᱣᱟᱜ ᱱᱟᱦᱟᱪᱟᱨ ᱦᱩᱭᱩᱜ ᱠᱟᱱᱟ ᱾ ᱩᱱᱤ ᱫᱚ ᱚᱱᱟ ᱠᱚ ᱵᱟᱭ ᱧᱮᱞ ᱥᱟᱦᱟᱣ ᱫᱟᱲᱮᱭᱟᱜ ᱠᱟᱱ ᱛᱟᱦᱮᱸᱱᱟ ᱾ ᱚᱱᱟᱛᱮ ᱩᱱᱤ ᱟᱡᱟᱜ ᱚᱞ ᱠᱚ ᱛᱟᱞᱟ ᱛᱮ ᱟᱡᱟᱜ ᱨᱟᱸᱜᱟᱣ ᱮ ᱥᱚᱫᱚᱨᱮᱫ ᱠᱟᱱ ᱛᱟᱦᱮᱸᱱᱟ ᱾ ᱑᱙᱖᱐ ᱥᱮᱨᱢᱟ ᱟᱡᱟᱜ ᱯᱩᱭᱞᱩ ᱥᱮᱨᱮᱧ ᱛᱩᱢᱟᱹᱞ ᱯᱩᱛᱷᱤ ᱦᱚᱲ ᱥᱮᱨᱮᱧ ᱯᱩᱛᱷᱤ ᱯᱟᱨᱥᱟᱞ ᱞᱮᱱᱟ ᱾ ᱩᱱᱤᱭᱟᱜ ᱠᱷᱟᱹᱞᱤ ᱢᱤᱫᱴᱟᱹᱝ ᱠᱷᱟᱴᱚ ᱠᱟᱹᱦᱱᱤ ᱛᱩᱢᱟᱹᱞ ᱯᱩᱛᱷᱤ ᱢᱮᱬᱦᱮᱫ ᱥᱟᱠᱚᱢ ᱡᱤᱣᱤ ᱨᱟᱨᱮᱡ ᱑᱙᱘᱘ ᱥᱮᱨᱢᱟ ᱨᱮ ᱯᱟᱨᱥᱟᱞ ᱟᱠᱟᱱᱟ ᱾

ᱩᱱᱤᱭ ᱚᱞ ᱟᱠᱟᱫ ᱛᱩᱨᱩᱭ ᱜᱚᱴᱟᱱ ᱯᱩᱛᱷᱤ ᱫᱚ ᱦᱩᱭᱩᱜ ᱠᱟᱱᱟ ᱠᱟᱨᱟᱢ ᱵᱤᱱᱛᱤ, ᱫᱟᱲᱮᱜᱮ ᱫᱷᱚᱱ, ᱛᱚᱡᱽᱵᱤᱡᱽ, ᱟᱫᱤ ᱛᱷᱟᱱ, ᱱᱚᱝᱠᱟᱱ ᱜᱮᱭᱟᱵᱚᱱ ᱦᱚᱲ ᱱᱚᱝᱠᱟᱜᱮ ᱛᱟᱵᱚᱱᱟ ᱥᱚᱢᱟᱡᱽ ᱟᱨ ᱥᱟᱨᱵᱷᱳᱶᱛᱤᱠ ᱾ ᱩᱱᱤ ᱵᱟᱝᱞᱟ ᱯᱟᱹᱨᱥᱤ ᱛᱮᱦᱚᱸ ᱟᱭᱢᱟ ᱜᱟᱱ ᱚᱱᱚᱞ ᱟᱨ ᱯᱩᱛᱷᱤ ᱠᱚᱸᱭ ᱚᱞ ᱟᱠᱟᱫᱟ ᱾ ᱩᱱᱤᱭᱟᱜ ᱟᱫᱚᱢ ᱚᱱᱚᱞ ᱠᱚ ᱯᱟᱨᱥᱟᱞ ᱨᱮᱭᱟᱜ ᱛᱟᱺᱜᱤ ᱨᱮ ᱢᱮᱱᱟᱜᱼᱟ ᱾ ᱚᱞ ᱡᱤᱭᱚᱱ ᱨᱮᱭ ᱯᱩᱭᱞᱩ ᱨᱮ ᱩᱱᱤ ᱨᱮᱱ ᱪᱤᱞᱤ ᱜᱩᱨᱩ ᱥᱮ ᱩᱫᱜᱟᱹᱣᱟᱱ ᱦᱚᱲ ᱵᱟᱝ ᱠᱚ ᱛᱟᱦᱮᱸᱠᱟᱱ ᱨᱮᱦᱚᱸ ᱛᱟᱭᱚᱢ ᱛᱮ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ ᱟᱨ ᱮᱴᱟᱜ ᱯᱟᱹᱨᱥᱤ ᱨᱮᱱ ᱚᱱᱚᱞᱤᱭᱟᱹ ᱠᱚᱣᱟᱜ ᱟᱹᱰᱤᱜᱟᱱ ᱚᱨᱥᱚᱝ ᱞᱟᱜᱟᱣ ᱞᱮᱫᱮᱭᱟ ᱾ ᱩᱱᱤ ᱫᱚ ᱥᱟᱹᱫᱷᱩ ᱨᱟᱢᱪᱟᱸᱫᱽ ᱢᱩᱨᱢᱩ, ᱢᱟᱺᱡᱷᱤ ᱨᱟᱢᱫᱟᱥ ᱴᱩᱰᱩ, ᱯᱚᱸᱰᱮᱛ ᱨᱟᱹᱜᱷᱩᱱᱟᱛᱷ ᱢᱩᱨᱢᱩ, ᱥᱟᱨᱚᱫᱟ ᱯᱨᱚᱥᱟᱫᱽ ᱠᱤᱥᱠᱩ, ᱱᱟᱨᱟᱭᱚᱱ ᱥᱚᱨᱮᱱ ᱟᱨ ᱰᱚᱢᱟᱱ ᱥᱟᱹᱦᱩ ᱛᱟᱠᱚᱣᱟᱜ ᱚᱞ ᱟᱨ ᱠᱟᱹᱢᱤᱦᱚᱨᱟ ᱛᱮ ᱟᱹᱰᱤ ᱜᱟᱱ ᱮ ᱚᱨᱥᱚᱝ ᱞᱮᱱᱟ ᱾

ᱨᱟᱡᱽᱟᱹᱨᱤ
ᱩᱱᱤ ᱑᱙᱖᱘ ᱥᱮᱨᱢᱟ ᱵᱷᱟᱨᱚᱛ ᱡᱟᱠᱟᱛ ᱡᱷᱟᱨᱠᱷᱚᱸᱰ ᱯᱟᱨᱴᱤ ᱨᱮᱭ ᱥᱮᱞᱮᱫ ᱞᱮᱱᱟ ᱾ ᱒᱐᱑᱔ ᱨᱮᱭᱟᱜ ᱯᱚᱪᱷᱤᱢ ᱵᱟᱝᱞᱟ ᱞᱳᱠᱥᱚᱵᱷᱟ ᱵᱟᱪᱷᱱᱟᱣ ᱨᱮ ᱡᱷᱟᱲᱜᱨᱟᱢ ᱛᱟᱞᱢᱟ ᱠᱷᱚᱱ ᱮ ᱛᱤᱸᱜᱩ ᱞᱮᱱᱟ ᱾

ᱢᱟᱹᱱ
ᱥᱟᱱᱛᱟᱲᱤ ᱯᱟᱹᱨᱥᱤ ᱥᱟᱶᱦᱮᱫ ᱟᱨ ᱞᱟᱠᱪᱟᱨ ᱨᱮ ᱩᱱᱤᱭᱟᱜ ᱮᱱᱮᱢ ᱠᱷᱟᱹᱛᱤᱨ ᱩᱱᱤ ᱫᱚ ᱟᱭᱢᱟ ᱥᱟᱶᱦᱮᱫ ᱟᱨ ᱞᱟᱠᱪᱟᱨ ᱜᱟᱶᱛᱟ ᱦᱚᱛᱮᱛᱮ ᱠᱚ ᱢᱟᱹᱱ ᱵᱮᱵᱷᱟᱨ ᱟᱠᱟᱫᱮᱭᱟ᱾ 

 ᱒᱐᱐᱔ ᱥᱮᱨᱢᱟ ᱨᱮ ᱵᱷᱟᱨᱚᱛ ᱡᱟᱠᱟᱛ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ ᱜᱟᱶᱛᱟ ᱟᱜ ᱑᱗ ᱟᱱ ᱥᱮᱢᱞᱮᱫ ᱨᱮ ᱯᱚᱸᱰᱮᱛ ᱨᱟᱹᱜᱷᱩᱱᱟᱛᱷ ᱢᱩᱨᱢᱩ ᱯᱷᱮᱞᱳᱥᱤᱯ᱾  
 ᱒᱐᱐᱐ ᱨᱮ ᱯᱚᱪᱷᱤᱢ ᱵᱟᱝᱞᱟ ᱵᱮᱼᱞᱟᱦᱟᱱᱛᱤ ᱵᱷᱟᱹᱞᱟᱹᱭ ᱵᱤᱵᱷᱟᱜᱽ ᱦᱚᱛᱮᱛᱮ ᱜᱤᱱᱤᱡᱚᱱ ᱥᱚᱢᱵᱚᱨᱫᱷᱚᱱᱟ ᱢᱟᱹᱱ᱾

ᱥᱟᱹᱠᱷᱹᱭᱟᱹᱛ

ᱛᱷᱚᱠ:ᱥᱟᱱᱛᱟᱲ
ᱛᱷᱚᱠ:ᱥᱟᱱᱛᱟᱲ ᱚᱱᱚᱞᱤᱭᱟᱹ